Omutendesi wa Vipers FC omupya, George Nsimbe agabye nti ttiimu ye egenda okukwatagana ne Enyimba eya Nigeria agiwadde amagezi obutatiitiira lwa linnya lya bagenyi kubanga basobola bulungi okugiwangula.
Abadde abangula abasambi e Kitende n'abategeeza nti bateekeddwa okwenyumiririzaamu okusobola okulaga Bannayuganda essanyu ku Lwokutaano bwe banaakyaza ttiimu ya Nigeria eyo mu luzannya olusooka olwa Champions League mu kikopo kya Africa ekya ttiimu empanguzi za liigi.
Agambye nti abasambi baakwesogga enkambi ku Lwokusatu n'Olwokuna nga gwakubeera mu kisaawe e Nakivubo.
"Abasambi bonna balamu okuggyako Ismail Watenda eyalumiziddwa ng'ali mu ttiimu ya Cranes eya CHAN e Rwanda atagenda kusamba mupiira guno," Nsimbe bwe yategeezezza.
Agambye nti ababangula mu kuteeba ggoolo ate nga bwe bazibira naddala nga bwe basookedde awaka.
Nsimbe agambye nti tagenda kusala ku bazannyi ku mupiira ogw'awaka.